《行路难·青琐门外安石榴》
南北朝·吴均

青琐门外安石榴，连枝接叶夹御沟。
金墉城西合欢树，垂条照彩拂凤楼。
游侠少年游上路，倾心颠倒相恋慕。
摩顶至足买片言，开胸沥胆取一顾。
自言家在赵邯郸，翩翩舌杪复剑端。
青骊白驳的卢马，金羁绿控紫丝鞶。
躞蹀横行不止进，夜夜汗血至长安。
长安城中诸贵臣，争贵儒者席上珍。
复闻梁王好学问，轻弃剑客如埃尘。
吾丘寿王始得意，司马相如适被申。
大才大辩尚如此，何况我辈轻薄人。

作者简介：吴均（469年—520年） ，字叔庠，南朝梁文学家、史学家，吴兴故鄣（今浙江安吉）人。出身贫寒，性格耿直，好学有俊才。吴均既是历史学家，著《齐春秋》三十卷、注《后汉书》九十卷等；又是著名的文学家，有《吴均集》二十卷，惜皆已亡佚。